b'\n_START_ARTICLE_\nHenri Sainte-Claire Deville\n_START_SECTION_\n\xc5\xbdivljenjepis\n_START_PARAGRAPH_\nRojen je bil na otoku St Thomas, v Ameri\xc5\xa1kih Devi\xc5\xa1kih otokih, kjer je bil njegov o\xc4\x8de francoski konzul. \xc5\xa0tudiral je na kolegiju Rollin v Parizu, kjer je leta 1844 diplomiral kot doktor medicine in doktor znanosti. Po diplomi je dobil nalogo, da ustanovi novo fakulteto znanosti v Besan\xc3\xa7onu. V letih 1845-1851 je bil njen dekan in profesor kemije. Leto kasneje se je vrnil v Pariz in nasledil Antoinea J\xc3\xa9r\xc3\xb4mea Balarda na \xc3\x89cole Normale. Leta 1853 je postal asistent profesorja J.B.A. Dumasa na Sorbonni in leta 1859 nasledil njegovo profesuro. Umrl je v Boulogne-sur-Seine.\n_START_SECTION_\nZnanstveno delo\n_START_PARAGRAPH_\nLeta 1841 je za\xc4\x8del preu\xc4\x8devati terpentin in balzam tolu, v katerem je odkril toluen. Njegov najpomembnej\xc5\xa1i prispevek je bilo delo na podro\xc4\x8dju anorganske kemije in termokemije. Leta 1849 je odkril anhidrid du\xc5\xa1ikove kisline (du\xc5\xa1ikov pentoksid), ki je bil prvi od tako imenovanih anhidridov enobaznih (enoprotonskih) kislin. Leta 1855 mu je uspelo pridobiti kovinski aluminij, \xc4\x8deprav ni vedel, da je to \xc5\xbee deset let pred tem uspelo Friedrichu W\xc3\xb6hlerju. Kasneje je razvil proces, s katerim se je aluminij lahko proizvajal masovno z redukcijo boksita z natrijem. Deville je razvil tudi postopek za proizvodnjo natrija._NEWLINE_Leta 1857 je skupaj z W\xc3\xb6hlerjem odkril silicijev nitrid (Si\xe2\x82\x83N\xe2\x82\x84). Z Julesom Henrijem Debrayem (1827\xe2\x80\x931888) je delal na podro\xc4\x8dju platinskih kovin. Cilj njunih raziskav je bil na eni strani pridobivanje \xc4\x8distih kovin, na drugi strani pa odkrivanje primerne zlitine za standardni meter za Mednarodno komisijo za metrologijo v Parizu. Z Louisom Josephom Troostom (1825-1911) sta razvila metode za dolo\xc4\x8danje gostote pare pri temperaturah do 1400 \xcb\x9aC. Z W\xc3\xb6hlerjem je raziskoval alotropske oblike silicija in bora. Eden od predmetov raziskav in preskusov je bila tudi priprava umetnih mineralov, predvsem apatita in izomorfnih mineralov, in kristalnih oksidov. Njegov najbolj znan prispevek k splo\xc5\xa1ni kemiji je vsekakor njegovo delo na podro\xc4\x8dju obojestanskih reakcij, katere je razumel kot del splo\xc5\xa1ne teorije o disociaciji. V okviru svojih raziskav je oblikoval aparat, ki se po njem imenuje Devillova toplo hladna cev.'